**NAJAVA DOGODKA**

**ZA TAKOJŠNJO OBJAVO**

**V soboto *Operna noč* na promenadi Mestnega parka**

**Tradicionalna *Operna noč*, ki nastaja v sodelovanju Opere Slovenskega narodnega gledališča Maribor, Narodnega doma Maribor, Društva EZL EK in Zavoda za turizem Maribor pod častnim pokroviteljstvom Mestne občine Maribor, bo v soboto, 8. junija 2024, ob 20.30 na promenadi Mestnega parka v Mariboru ponovno zbrala ljubiteljice in ljubitelje klasične glasbe.**

Simfonični orkester SNG Maribor, solistka Sabina Cvilak, sopran, in solist Domen Križaj, bariton, ter Zbor Opere SNG Maribor bodo pod taktirko dirigenta in umetniškega direktorja Simona Krečiča pripravili kar nekaj glasbenih presenečenj, med katerimi bodo odzvanjale znane melodije iz priljubljenih oper in operet, kot so Prodana nevesta, Rusalka, Seviljski brivec, Venera v svili, Tosca, Čarobna piščal  in Lucia di Lammermoor. Tudi za ljubitelje orkestralne glasbe bo poskrbljeno, saj boste lahko prisluhnili bogati orkestrski paleti v kalejdoskopskih zvočnih podobah uverture, rapsodije in simfonične pesnitve.

Operna noč v Mestnem parku se je letos prvič pridružila platformi *Rendez-vous aux jardins,* ki v več kot dvajsetih evropskih državah pod pokroviteljstvom francoskega ministrstva za kulturo že dve desetletji javnost vabi, da raziskuje bogastvo veččutne palete, ki jo ponujajo vrtovi in parki.

Od leta 2015 bo to že deveti koncert, ki si ga ogleda večtisočglava množica. Strokovnjaki ocenjujejo, da si koncert ogleda do petnajst tisoč umetnosti željnih obiskovalcev vseh generacij, ki se na dogodek pripeljejo od blizu in daleč. Prav ti se na Operno noč in z nje to soboto lahko zapeljejo trajnostno, z vlakom. Slovenske železnice so namreč za večerni povratek iz Maribora proti Ljubljani 8. junija dodale izredni vlak, ki iz Maribora proti Ljubljani odpelje ob 23.45.

**Operna noč 2024**

**Promenada Mestnega parka Maribor, 8. junij 2024**

**Simfonični orkester SNG Maribor**

**Zbor Opere SNG Maribor**

Dirigent **Simon Krečič**

Solista **Sabina Cvilak**, sopran, **Domen Križaj**, bariton

Bedřich Smetana: Uvertura h komični operi *Prodana nevesta*

Bedřich Smetana: *Proč bychom se netěšili*, zbor upanja iz komične opere *Prodana nevesta*

Antonín Dvořák: *Měsíčku na nebi hlubokém*, arija Rusalke iz opere *Rusalka* (solistka: Sabina Cvilak)

Gioacchino Rossini: *Largo al factotum*, arija Figara iz komične opere *Seviljski brivec* (solist: Domen Križaj)

Hugo Alfvén: *Švedska rapsodija št. 1*, *»Kresno bdenje«*

Robert Stolz: *Spiel auf deiner Geige das Lied von Leid und Lust*, arija Jadje iz operete *Venera v svili* (solistka: Sabina Cvilak)

Giacomo Puccini: *Te Deum* (*Tre sbirri ... Una carrozza ...*), arija Scarpie in zbor iz opere *Tosca* (solist: Domen Križaj)

Giacomo Puccini: *Vissi d’arte, vissi d’amore*, arija Tosce iz opere *Tosca* (solistka: Sabina Cvilak)

Gaetano Donizetti: *D’immenso giubilo s’innalzi un grido*, zbor svatov iz opere *Lucia di Lammermoor*

Wolfgang Amadeus Mozart: *Pa pa pa pa*, duet Papagena in Papagene iz opere *Čarobna piščal* (solista: Sabina Cvilak, Domen Križaj)

Bedřich Smetana: *Vltava*, simfonična pesnitev št. 2 iz cikla *Moja domovina*

###

dodatne informacije

Alan Kavčič

041 697 121